600 engelstemme span saam vir superkonsert | Netwerk24
Deur Christiaan Boonzaier 10 September 2019 12:14
Dít is wat op gehore wag op vanjaar se e’Bosch-skoolkorefees. Foto: Verskaf
Koorsang gaan die naweek in Stellenbosch opklink wanneer sowat 600 leerlinge van 21 laerskole in die Eikestad- en Franschhoek-omgewing aan die e’Bosch-skoolkorefees deelneem.
Dié superkonsert word vanjaar die agtste keer aangebied en vind oudergewoonte in Erfenismaand plaas. Die skoolkorefees is ’n hoogtepunt op die e’Bosch-erfenisprojek se kalender, wat hom sedert 2011 vir die respek van menswaardigheid beywer, om maatskaplike ongeregtigheid uit die weg te ruim en maatskaplike insluiting te bewerkstellig en te bevorder.
Volgens Brent Reynolds, projekleier van die skoolkorefees, kan ’n koorfees soos hierdie die e’Bosch-erfenisprojek se doelwitte verwesenlik.
“ ’n Koorfees is ’n ideale medium om maatskaplike grense te oorbrug, skole bymekaar te bring wat geografies geskei is, en almal saam te laat sing,” sê hy.
“Dié fees is die een plek waar ál Stellenbosch (en Franschhoek) se skole die geleentheid het om saam te kom en as een groot skoolgemeenskap te verenig.”
Dié fees is die een plek waar ál Stellenbosch (en Franschhoek) se skole die geleentheid het om saam te kom en as een groot skoolgemeenskap te verenig.
Brent Reynolds, projekleier
Reynolds sê dat die 21 skole in vyf groepe verdeel is, wat elk uit vier of vyf skole bestaan. Elke groep sal twee liedjies op die konsert uitvoer en sal vyf keer voor die konsert repeteer “sodat hulle mekaar kan leer ken, mekaar kan waardeer en mekaar eindelik kan respekteer,” sê hy.
Die program sluit onder meer “Asimbonanga” deur Johnny Clegg, “Believe” deur Edwin Drake, “Stuur groete aan Mannetjies Roux” deur Laurika Rauch, en ander tradisionele Afrika-liedjies soos “Amaviyoviyo” in.
Al 600 leerlinge gaan ook in ’n massakoor verenig en “The United Light” deur Xander Kritzinger uitvoer. Kritzinger, ’n Stellenbosse koorleier en komponis, sal die massakoor dirigeer.
“Die Universiteit Stellenbosch se koperblaasensemble, onder leiding van Pamela Kierman, sal ook optree en die massakoor begelei,” sê Reynolds.
“Ons hoop eindelik dat die konsert almal sal aanmoedig om hul eie kultuur te beoefen en brûe oor alle kultuur- en maatskaplike groepe heen te bou.”
Benewens leerlinge van die Bridge House School, die Dorothea Spesiale Skool, die Cloetesville Sekondêre Skool, die Lückhoff Sekondêre Skool en die Stellenzicht Sekondêre Skool, sal die laerskole A.F. Louw, Cloetesville, Dalubuhle, Devon Valley, Groendal, Ikaya, J.J. Rhode, Joostenberg, Klapmuts, Pieter Langeveldt, Raithby, Simondium, Vlottenburg, Weber Gedenk, Wemmershoek en Wes-Eind ook te sien wees.
Die e’Bosch-skoolkorefees vind op 14 September om 15:00 in die Coetzenburg-sportsentrum in Stellenbosch plaas. Toegang is gratis; daar is plek vir sowat 750 gehoorlede. Kontak Fiona Grayer by 021 808 2358 of stuur ’n e-pos na concerts@sun.ac.za vir meer inligting.
Meer oor: Koor | Musiek | E'bosch-Erfenisprojek | Stellenbosch | E'bosch-Skoolkorefees